CELEX: 32019D2111
Language: da
Date: 2019-12-09 00:00:00
Title: Rådets Afgørelse (FUSP) 2019/2111 af 9. december 2019 til støtte for SEESAC's nedrustnings- og våbenkontrolaktiviteter i Sydøsteuropa til begrænsning af truslen fra ulovlige håndvåben og lette våben samt ammunition hertil

10.12.2019   
               
               
                  DA
               
               
                  Den Europæiske Unions Tidende
               
               
                  L 318/147
               
            
         RÅDETS AFGØRELSE (FUSP) 2019/2111
         af 9. december 2019
         til støtte for SEESAC's nedrustnings- og våbenkontrolaktiviteter i Sydøsteuropa til begrænsning af truslen fra ulovlige håndvåben og lette våben samt ammunition hertil
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Union, særlig artikel 28, stk. 1, og artikel 31, stk. 1,
         under henvisning til forslag fra Unionens højtstående repræsentant for udenrigsanliggender og sikkerhedspolitik, og
         ud fra følgende betragtninger:
         
                     (1)
                  
                  
                     Den 19. november 2018 vedtog Rådet EU-strategien til bekæmpelse af ulovlige skydevåben, håndvåben og lette våben samt ammunition hertil med titlen »Sikring af våben, beskyttelse af borgerne« (»EU's SALW-strategi«).
                  
               
                     (2)
                  
                  
                     EU's SALW-strategi minder om, at selv om der er gjort betydelige fremskridt i de seneste år, især i Sydøsteuropa, begrænser omfanget af ophobningen af håndvåben og lette våben (SALW) og ammunition, utilstrækkelige lagerforhold, omfattende ulovlig besiddelse og huller i gennemførelsen fortsat effektiviteten af indsatsen for kontrol med skydevåben og SALW i dele af det vestlige Balkan, hvilket indvirker på sikkerheden både i regionen og i EU.
                  
               
                     (3)
                  
                  
                     Den 10. juli 2018 blev »køreplanen for en holdbar løsning på ulovlig besiddelse af, misbrug af og ulovlig handel med håndvåben og lette våben (SALW) samt ammunition hertil på Vestbalkan senest i 2024« (»køreplanen«) vedtaget på topmødet om Vestbalkan i London.
                  
               
                     (4)
                  
                  
                     EU's SALW-strategi bemærker, at Unionen vil fortsætte sin støtte til Clearinginstitutionen for Kontrol med Håndvåben og Lette Våben i Sydøst- og Østeuropa (SEESAC) i forbindelse med SALW-kontrolaktiviteter og tage hensyn til regionale initiativer som f.eks. køreplanen.
                  
               
                     (5)
                  
                  
                     Køreplanens mål, som partnerne på det vestlige Balkan er nået til enighed om, er i overensstemmelse med bestræbelserne inden for Unionen og De Forenede Nationer (FN) på at bekæmpe ulovlig handel med SALW samt ammunition hertil. FN's generalsekretær opfordrede specifikt i sin dagsorden fra 2018 for nedrustning med titlen »Securing our Common Future« til foranstaltninger mod voldsom ophobning af og ulovlig handel med konventionelle våben og til at støtte tilgange på landsplan vedrørende håndvåben.
                  
               
                     (6)
                  
                  
                     FN's 2030-dagsorden for bæredygtig udvikling (»2030-dagsordenen«) bekræfter, at bekæmpelse af ulovlig handel med SALW er nødvendig for at nå mange mål for bæredygtig udvikling, herunder for så vidt angår fred, retfærdighed og stærke institutioner, fattigdomsbekæmpelse, økonomisk vækst, sundhed, ligestilling mellem kønnene og sikre byer. Alle FN-medlemsstater har derfor i 2030-dagsordenens mål 16 for bæredygtig udvikling, delmål 16.4, påtaget sig at reducere ulovlige finansielle strømme og våbenstrømme betydeligt.
                  
               
                     (7)
                  
                  
                     Den 30. juni 2018 vedtog FN's tredje konference til gennemgang af fremskridtene med gennemførelsen af handlingsprogrammet om forebyggelse, bekæmpelse og afskaffelse af alle aspekter ved ulovlig handel med håndvåben og lette våben et slutdokument, hvori FN‐medlemsstaterne fornyede deres tilsagn om at forebygge og bekæmpe spredning af SALW. FN‐medlemsstaterne bekræftede på ny deres vilje til at fortsætte det internationale samarbejde og styrke det regionale samarbejde gennem bedre koordinering, høring, informationsudveksling og operationelt samarbejde med inddragelse af relevante regionale og subregionale organisationer samt retshåndhævende myndigheder, grænsekontrolmyndigheder og eksport- og importlicensmyndigheder.
                  
               
                     (8)
                  
                  
                     Projektet, der støttes af denne afgørelse, har til formål at uddybe og supplere Unionens bistand til SALW-kontrol. Denne bistand har hidtil været ydet af Unionen gennem Rådets afgørelser til støtte for SEESAC's arbejde i Vestbalkanregionen, dvs. Rådets afgørelse 2004/791/FUSP (1), 2010/179/FUSP (2), 2013/730/FUSP (3) og (FUSP) 2016/2356 (4), og bidrager til at opnå målene for den regionale gennemførelsesplan vedrørende bekæmpelse af spredningen af håndvåben og lette våben og køreplanen, som støttes af Rådets afgørelse (FUSP) 2018/1788 (5) —
                  
               VEDTAGET DENNE AFGØRELSE:
         
            Artikel 1
            
               1.   Med henblik på gennemførelsen af EU‐strategien til bekæmpelse af ulovlige skydevåben, håndvåben og lette våben samt ammunition hertil med titlen »Sikring af våben, beskyttelse af borgerne« er projektets overordnede målsætning, der støttes ved denne afgørelse, og som er fastsat i bilaget hertil, yderligere at bidrage til forbedret sikkerhed i den sydøsteuropæiske region og i Unionen ved at bekæmpe truslen fra ulovlige håndvåben og lette våben (SALW) samt ammunition hertil i og fra Sydøsteuropa, Hviderusland og Ukraine.
            
            
               2.   Projektet som tager hensyn til andre regionale initiativer, navnlig køreplanen for Vestbalkan, Organisationen for Sikkerhed og Samarbejde i Europas (OSCE's) arbejde og Europa-Kommissionens relevante aktiviteter i den sydøsteuropæiske region vedrørende våbenkontrol og ulovlig handel med våben, har følgende specifikke mål:
               
                           —
                        
                        
                           at bidrage til styrket regionalt samarbejde, videndeling og informationsudveksling om kontrol med SALW,
                        
                     
                           —
                        
                        
                           yderligere at støtte udviklingen af lovgivningsmæssige og reguleringsmæssige rammer for SALW, skydevåben og sprængstoffer og harmonisering heraf med Unionens ramme og standarder i Sydøsteuropa,
                        
                     
                           —
                        
                        
                           fortsat at støtte evidensbaseret politikudformning vedrørende kontrol med SALW, der imødekommer både mænds og kvinders behov,
                        
                     
                           —
                        
                        
                           at opbygge kapacitet hos grænsepolitiet og kriminalpolitiet på Vestbalkan med henblik på bekæmpelse af ulovlig handel med og besiddelse af skydevåben
                        
                     
                           —
                        
                        
                           at forbedre kapacitet til fysisk sikkerhed og lagerforvaltning gennem sikkerhedsopgradering af infrastruktur, nedbringelse af overskud og uddannelse
                        
                     
                           —
                        
                        
                           at videreudvikle det nuværende arbejde med oprettelsen af kontaktpunkter for skydevåben i Sydøsteuropa.
                        
                     
         
         
            Artikel 2
            
               1.   Unionens højtstående repræsentant for udenrigsanliggender og sikkerhedspolitik (»den højtstående repræsentant«) har ansvaret for gennemførelsen af denne afgørelse.
            
            
               2.   Den tekniske gennemførelse af det i artikel 1 omhandlede projekt varetages af SEESAC om nødvendigt koordineret med lederen af den europæiske tværfaglige platform mod kriminalitetstrusler (EMPACT) på området skydevåben.
            
            
               3.   SEESAC udfører sine opgaver under den højtstående repræsentants ansvar. Med henblik herpå indgår den højtstående repræsentant de nødvendige ordninger med De Forenede Nationers udviklingsprogram (UNDP), som handler på vegne af SEESAC.
            
         
         
            Artikel 3
            
               1.   Det finansielle referencegrundlag for gennemførelsen af projektet i artikel 1, der finansieres af Unionen, udgør 11 819 605,20 EUR.
            
            
               2.   De udgifter, der finansieres med referencebeløbet i stk. 1, forvaltes i overensstemmelse med de procedurer og regler, der gælder for Unionens budget.
            
            
               3.   Kommissionen overvåger, at de i stk. 2 omhandlede udgifter forvaltes korrekt.
            
            
               4.   Med henblik herpå indgår Kommissionen den nødvendige aftale med UNDP, som handler på vegne af SEESAC. Det skal fremgå af nævnte aftale, at SEESAC sørger for, at Unionens bidrag bliver synligt i en grad, der svarer til dets størrelse.
            
            
               5.   Kommissionen bestræber sig på at indgå den aftale, der er omhandlet i stk. 4, snarest muligt efter denne afgørelses ikrafttræden. Kommissionen underretter Rådet om eventuelle vanskeligheder i forbindelse med denne proces og om datoen for indgåelsen af nævnte aftale.
            
            
               6.   En detaljeret beskrivelse af projektet er angivet i bilaget til denne afgørelse.
            
         
         
            Artikel 4
            
               1.   Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige kvartalsrapporter udarbejdet af SEESAC.
            
            
               2.   Kommissionen aflægger rapport om de finansielle aspekter af det i artikel 1 omhandlede projekt.
            
         
         
            Artikel 5
            
               1.   Denne afgørelse træder i kraft på dagen for vedtagelsen.
            
            
               2.   Denne afgørelse udløber 48 måneder efter datoen for indgåelsen af aftalen, der er omhandlet i artikel 3, stk. 4. Den udløber dog seks måneder efter dens ikrafttrædelsesdato, hvis der ikke er indgået en sådan aftale i denne periode.
            
         
         
            Udfærdiget i Bruxelles, den 9. december 2019.
            
               
                  På Rådets vegne
               
               J. BORRELL FONTELLES
               
                  Formand
               
            
         
         
            (1)  Rådets afgørelse 2004/791/FUSP af 22. november 2004 om forlængelse og ændring af afgørelse 2003/842/FUSP om gennemførelse af fælles aktion 2002/589/FUSP med henblik på Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben i Sydøsteuropa (EUT L 348 af 24.11.2004, s. 46).
         
            (2)  Rådets afgørelse 2010/179/FUSP af 11. marts 2010 til støtte for SEESAC's våbenkontrolaktiviteter i det vestlige Balkan som led i EU‐strategien for bekæmpelse af ulovlig ophobning af og handel med SALW samt ammunition hertil (EUT L 80 af 26.3.2010, s. 48).
         
            (3)  Rådets afgørelse 2013/730/FUSP af 9. december 2013 til støtte for SEESAC's nedrustnings- og våbenkontrolaktiviteter i Sydøsteuropa som led i EU‐strategien for bekæmpelse af ulovlig ophobning af og handel med SALW samt ammunition hertil (EUT L 332 af 11.12.2013, s. 19).
         
            (4)  Rådets afgørelse (FUSP) 2016/2356 af 19. december 2016 til støtte for SEESAC's nedrustnings- og våbenkontrolaktiviteter i Sydøsteuropa som led i EU‐strategien for bekæmpelse af ulovlig ophobning af og handel med SALW samt ammunition hertil (EUT L 348 af 21.12.2016, s. 60).
         
            (5)  Rådets afgørelse (FUSP) 2018/1788 af 19. november 2018 til støtte for Clearinginstitutionen for kontrol med håndvåben og lette våben i Sydøst- og Østeuropa (SEESAC) til gennemførelsen af den regionale køreplan for bekæmpelse af ulovlig våbenhandel på Vestbalkan (EUT L 293 af 20.11.2018, s. 11).
      
      
         
            BILAG
            
               Projekt til støtte for begrænsning af truslen fra ulovlige håndvåben og lette våben samt ammunition hertil i Sydøsteuropa
            
            1.   Indledning og målsætninger
            
            Der er de seneste år opnået betydelige fremskridt i Sydøsteuropa med hensyn til at styrke våbenkontrollen og bekæmpe ulovlig våbenhandel ikke mindst takket være vedvarende EU-støtte. Den sydøsteuropæiske region er dog fortsat et område, der giver anledning til bekymring, og er blevet udpeget som et prioriteret område i EU-strategien af 19. november 2018 til bekæmpelse af ulovlige skydevåben, håndvåben og lette våben (SALW) samt ammunition hertil med titlen »Sikring af våben, beskyttelse af borgerne« (»EU's SALW-strategi«). Ulovlige skydevåben har en klar indvirkning på den indre og ydre sikkerhed, da de fremmer organiseret kriminalitet og terrorhandlinger i den sydøsteuropæiske region og EU. Derfor udgør etablering af stærke og effektive kontrolmekanismer vedrørende overførsler, anvendelse, besiddelse og oplagring af våben et betydeligt bidrag til regional, europæisk og global fred og sikkerhed.
            For at håndtere de resterende udfordringer i forbindelse med SALW-kontrol, yde yderligere støtte til myndighederne i forbindelse med håndtering af disse udfordringer og styrke engagementet til bekæmpelse af ulovlig handel med og misbrug af SALW og skydevåben blev der den 10. juli 2018 på topmødet om Vestbalkan i London godkendt en køreplan for en holdbar løsning på ulovlig besiddelse af, misbrug af og ulovlig handel med SALW samt ammunition hertil på Vestbalkan senest i 2024 (»køreplanen«). Køreplanen omfatter syv mål, der dækker alle funktionelle områder af våbenkontrol, og ser for sig et Vestbalkan, som er en sikrere region og eksportør af sikkerhed, hvor der er indført omfattende og holdbare mekanismer, som er fuldt harmoniserede med EU-standarder og andre internationale standarder, med henblik på at identificere, forebygge, retsforfølge og føre kontrol med ulovlig besiddelse af, misbrug af og ulovlig handel med skydevåben, ammunition og sprængstoffer. Unionen vedtog i 2018 en rådsafgørelse til støtte for gennemførelsen af køreplanen (Rådets afgørelse (FUSP) 2018/1788 (1)).
            Clearinginstitutionen for Kontrol med Håndvåben og Lette Våben i Sydøst- og Østeuropa (SEESAC), som er det udøvende organ i den regionale gennemførelsesplan vedrørende bekæmpelse af spredningen af håndvåben og lette våben (»den regionale gennemførelsesplan«), støttede udarbejdelsen af køreplanen. Afgørelse (FUSP) 2018/1788 gav SEESAC mandat til at koordinere og overvåge gennemførelsen af køreplanen. Koordinering blandt institutioner, internationale organisationer og donorer inden for rammerne af køreplanen sikres primært gennem formelle, regionale koordineringsmøder vedrørende køreplanen med fokus på at gøre status over fremskridtene og udveksle oplysninger, og gennem ekspertstøtte og teknisk støtte til lokale koordineringsmøder vedrørende køreplanen. Overvågningen af gennemførelsen af køreplanen sikres gennem udarbejdelse af halvårlige overvågnings- og evalueringsrapporter, der dokumenterer fremskridt, udfordringer og behov i forbindelse med denne gennemførelse på grundlag af de fælles vedtagne nøgleresultatindikatorer. SEESAC varetager desuden sekretariatsfunktionen i multipartnertrustfonden vedrørende køreplanen for SALW-kontrol på Vestbalkan, som er oprettet for at støtte gennemførelsen af køreplanen. SEESAC arbejder tæt sammen med Tjenesten for EU's Optræden Udadtil (EU-Udenrigstjenesten), Europa-Kommissionen (DG HOME, DG NEAR), Europol, den europæiske tværfaglige platform mod kriminalitetstrusler (EMPACT), Det Europæiske Agentur for Grænse- og Kystbevogtning (Frontex), INTERPOL, NATO, Organisationen for Sikkerhed og Samarbejde i Europa (OSCE) og andre relevante donorer og internationale organisationer, der støtter nedrustnings- og våbenkontrolaktiviteter i Sydøsteuropa.
            Tiltagets overordnede målsætning er yderligere at bidrage til forbedret sikkerhed i den sydøsteuropæiske region og i EU ved at bekæmpe truslen fra ulovlige SALW samt ammunition hertil i og fra Sydøsteuropa, Hviderusland og Ukraine. Gennemførelsen heraf vil uddybe og supplere Unionens bistand til SALW-kontrol, som ydes gennem de seneste rådsafgørelser 2010/179/FUSP (2), 2013/730/FUSP (3) og (FUSP) 2016/2356 (4) (der udløber den 29. december 2019). Den vil også bidrage til at opnå målene for den regionale gennemførelsesplan og køreplanen, som støttes af Rådets afgørelse (FUSP) 2018/1788.
            Tiltaget vil bidrage til styrket regionalt samarbejde, videndeling og informationsudveksling om SALW-kontrol, yderligere støtte udvikling af en lovgivningsmæssig og reguleringsmæssig ramme for SALW, skydevåben og sprængstoffer og harmonisering heraf med Unionens ramme og standarder i Sydøsteuropa, fortsætte støtte til evidensbaseret politikudformning vedrørende SALW-kontrol, der imødekommer både mænds og kvinders behov, kapacitetsopbygning hos grænsepolitiet og kriminalpolitiet på Vestbalkan med henblik på bekæmpelse af ulovlig handel med og besiddelse af skydevåben, forbedret kapacitet til fysisk sikkerhed og lagerforvaltning gennem sikkerhedsopgradering af infrastruktur, nedbringelse af overskud og uddannelse samt videreudvikling af det nuværende arbejde med oprettelsen af kontaktpunkter for skydevåben i Sydøsteuropa.
            Projektet vil mere generelt bidrage til den europæiske og globale fred og sikkerhed og vil samtidig øge den regionale stabilitet ved at fungere inden for rammerne af Det Regionale Samarbejdsråd (RCC) og i partnerskab med andre relevante internationale partnere og initiativer.
            Tiltaget vil bidrage direkte til gennemførelsen af EU's sikkerhedsstrategi, EU's SALW-strategi, EU-politikcyklussen for organiseret og grov international kriminalitet (EMPACT), våbenhandelstraktaten, FN's handlingsplan vedrørende forebyggelse, bekæmpelse og udryddelse af ulovlig handel med SALW i alle dens aspekter, det internationale mærknings- og sporingsinstrument, FN's våbenprotokol, FN's Sikkerhedsråds resolution 1325 (2000) om kvinder, fred og sikkerhed og FN's nedrustningsdagsorden og vil specifikt forbedre det regionale samarbejde om bekæmpelse af truslen fra spredning af SALW samt ammunition hertil. Projektets resultater vil også bidrage direkte til gennemførelsen af bæredygtigt udviklingsmål 16 i 2030-dagsordenen om fredelige og retfærdige samfund, navnlig delmål 16.1 (reducere alle former for vold og voldsrelaterede dødsfald væsentligt overalt) og 16.4 (reducere ulovlige våbenstrømme væsentligt) og mål 5 om ligestilling mellem kønnene. Derudover vil projektet støtte gennemførelsen af Kommissionens handlingsplan om bekæmpelse af ulovlig handel med skydevåben og sprængstoffer i EU.
            Mere specifikt vil projektet
            
                        —
                     
                     
                        bidrage til styrket regionalt samarbejde, videndeling og informationsudveksling om SALW-kontrol
                     
                  
                        —
                     
                     
                        støtte kapacitetsopbygning hos grænsepolitiet og kriminalpolitiet på Vestbalkan med henblik på bekæmpelse af ulovlig handel med og besiddelse af skydevåben,
                     
                  
                        —
                     
                     
                        støtte yderligere forbedring af kapaciteterne til fysisk sikkerhed og lagerforvaltning.
                     
                  2.   Valg af implementerende organ og samordning med andre relevante finansieringsinitiativer
            
            SEESAC er et fælles initiativ fra De Forenede Nationers udviklingsprogram (UNDP) og Det Regionale Samarbejdsråd og som sådan kontaktpunkt for de SALW-relaterede aktiviteter i Sydøsteuropa. Som det udøvende organ i den regionale gennemførelsesplan har det siden 2002 arbejdet med interessenter i Sydøsteuropa om implementeringen af en holistisk tilgang til SALW-kontrol ved at gennemføre en bred vifte af aktiviteter, herunder: fremme af det strategiske og operationelle regionale samarbejde, støtte til politikudvikling og styrkelse af institutionernes kapaciteter, kampagner med henblik på bevidstgørelse og indsamling af SALW, lagerforvaltning, nedbringelse af overskud, forbedrede mærknings- og sporingskapabiliteter og forbedret våbeneksportkontrol. Som følge heraf har SEESAC erhvervet en enestående kapacitet og erfaring i forbindelse med gennemførelse af regionale interventioner med mange interessenter på grundlag af den sydøsteuropæiske regions partneres fælles politiske og økonomiske baggrund, hvilket har sikret nationalt og regionalt ejerskab og langsigtet bæredygtighed af tiltagene og betydet, at SEESAC har etableret sig som den primære regionale myndighed på SALW-kontrolområdet.
            SEESAC fastholder bilaterale og multilaterale kommunikationskanaler med alle relevante aktører og organisationer. I den henseende fortsætter det med at fungere som sekretariat for den regionale styringsgruppe for SALW (RSG). SEESAC omfatter desuden sekretariatet for initiativet til den regionale strategi til reduktion af lagre (RASR) og er også blevet udpeget som sekretariat for multipartnertrustfonden vedrørende køreplanen for SALW-kontrol på Vestbalkan. SEESAC deltager også i koordineringsmøder mellem NATO, Unionen, OSCE, De Forenede Nationers Kontor for Nedrustningsanliggender (UNODA) og SEESAC om SALW og minerydning, som er en uformel koordineringsmekanisme vedrørende SALW-kontrolaktiviteter. SEESAC bidrager regelmæssigt til relevante regionale fora, f.eks. møder mellem justits- og indenrigsministrene fra EU og Vestbalkan, NATO's strukturerede informationsudvekslingsproces vedrørende SALW og den sydøsteuropæiske forsvarsproces på ministerplan (SEDM). Derudover har SEESAC fortsat et omfattende netværk af formelle og uformelle partnerskaber med organisationer som det regionale bistandscenter for gennemførelse af våbenkontrol og -verifikation (RACVIAC) – centret for sikkerhedssamarbejde og OSCE's Forum for Sikkerhedssamarbejde (FSC). Der afholdes regelmæssigt koordineringsmøder og udveksles oplysninger med andre FN-organisationer som f.eks. FN's Kontor for Narkotikakontrol og Kriminalitetsbekæmpelse (UNODC) og UNODA via FN's koordineringsaktion vedrørende håndvåben (CASA) samt andre mekanismer. SEESAC fungerer derfor som et regionalt centrum og kontaktpunkt for et bredt spektrum af spørgsmål vedrørende reformer af sikkerhedssektoren med særligt fokus på SALW-kontrol og lagerforvaltning. SEESAC har tætte forbindelser med og yder bistand til de relevante EU-aktører, primært DG NEAR, DG HOME, Europol, INTERPOL og Frontex samt EU-ledede initiativer, f.eks. EMPACT skydevåben og gruppen af europæiske skydevåbenseksperter. Dette muliggør mere effektiv outreach til fordel for sydøsteuropæiske modparter.
            SEESAC har hjemsted i Beograd og opererer i øjeblikket i hele Sydøsteuropa med aktiviteter i Albanien, Bosnien-Hercegovina, Kosovo (*1)
               
                  *
               , Republikken Moldova, Montenegro, Republikken Nordmakedonien og Serbien og yder begrænset støtte til Hviderusland og Ukraine. Tidligere har det også opereret i Bulgarien, Kroatien og Rumænien. Det regionale ejerskab sikres gennem Det Regionale Samarbejdsråd og den regionale styringsgruppe for SALW, hvor repræsentanter for alle lande i Sydøsteuropa fastlægger strategiske retningslinjer, initiativer og anmodninger om støtte.
            SEESAC har været pioner for en tilgang, der er baseret på at tackle fælles problemer gennem regionale initiativer, hvilket har givet imponerende resultater i Sydøsteuropa, ikke blot på grund af den afgørende udveksling af oplysninger og fremme af den sunde regionale konkurrence, som den sætter i gang, men også fordi den bidrager til at opnå sammenhængende og let målelige resultater på nationalt og regionalt plan gennem en holistisk gennemførelsesmetode.
            SEESAC har gennemført sine tidligere EU-finansierede projekter med en meget høj gennemførelsesprocent i henseende til de påtænkte aktiviteter, leveret bæredygtige projektresultater ved at udvikle og fremme nationalt ejerskab til sine projekter og aktiviteter og fremmet regional samordning, udveksling af erfaringer og bedste praksis samt regional forskning. SEESAC's ekspertise inden for SALW og indgående viden om regionale spørgsmål og relevante interessenter gør den til den mest hensigtsmæssige partner i forbindelse med gennemførelsen af denne særlige foranstaltning.
            3.   Projektbeskrivelse
            
            Den nye fase af projektet skal bygge videre på det grundlag, der blev skabt med resultaterne af Rådets afgørelse 2004/791/FUSP (5), 2010/179/FUSP, 2013/730/FUSP, (FUSP) 2016/2356, og være et supplement til Rådets igangværende afgørelse (FUSP) 2018/1788. Den vil fokusere på tre hovedområder, der opretholder den holistiske tilgang til imødegåelse af den trussel, som SALW udgør i den sydøsteuropæiske region.
            De tre områder vedrører det strategiske og politiske plan samt de operationelle aspekter og bistår derfor direkte SALW-kontrollen på alle niveauer med fokus på: styrkelse af regionalt samarbejde, videndeling og informationsudveksling, kapacitetsopbygning hos grænsepolitiet og kriminalpolitiet på Vestbalkan med henblik på bekæmpelse af ulovlig handel med og besiddelse af skydevåben og forbedring af kapaciteterne til fysisk sikkerhed og lagerforvaltning gennem sikkerhedsopgradering af infrastruktur, nedbringelse af overskud og uddannelse.
            Projektet skal navnlig føre til:
            
                        —
                     
                     
                        styrket regionalt samarbejde, videndeling og informationsudveksling om våbenkontrol
                     
                  
                        —
                     
                     
                        styrkede kapaciteter hos grænsepolitiet og kriminalpolitiet på Vestbalkan med henblik på bekæmpelse af ulovlig handel med og besiddelse af skydevåben
                     
                  
                        —
                     
                     
                        forbedrede kapaciteter til fysisk sikkerhed og lagerforvaltning gennem sikkerhedsopgradering af infrastruktur, nedbringelse af overskud og uddannelse.
                     
                  Projektets strategi er baseret på SEESAC's unikke tilgang til fremme af tillid og samarbejde i den sydøsteuropæiske region som en forudsætning for at opnå konkrete og målbare gennemgribende ændringer. Navnlig på regionalt niveau har de forskellige samarbejdsprocesser, som fremmes af SEESAC, og som involverer både politiske beslutningstagere og fagfolk på operationelt niveau, vist sig at være et afgørende element i at sikre et befordrende og konkurrencepræget miljø for videnoverførsel, udveksling af ekspertise og informationsudveksling. Dette har ikke alene øget den sydøsteuropæiske regions kapaciteter, men vil, hvad der er endnu vigtigere, også opbygge tilliden og etablere et direkte samarbejde mellem institutioner og individuelle eksperter, hvilket som en blandt flere faktorer har ført til køreplanens udarbejdelse. Den regionale samarbejdstilgang har desuden gjort den sydøsteuropæiske regions bestræbelser på at bekæmpe våbenhandelen mere gennemsigtige og effektive med det resultat, at de sydøsteuropæiske lande globalt set er blandt de mest gennemsigtige med hensyn til indberetning af våbenoverførsler. Projektet vil derfor fortsætte med at fremme regionalt samarbejde, da det er det afgørende element, der muliggør målbare resultater.
            Projektets geografiske dækningsområde er Sydøsteuropa, og de direkte projektbegunstigede er de relevante myndigheder i Albanien, Bosnien-Hercegovina, Montenegro, Serbien, Republikken Moldova, Republikken Nordmakedonien og Kosovo (*2)
               
                  *
               . Projektet vil desuden forsøge at fortsætte støtten til østeuropæiske lande, der står over for lignende udfordringer i forbindelse med SALW-kontrol, navnlig Ukraine og Hviderusland gennem deres engagement i overførsel af viden og erfaringer samt bedste praksis udviklet på Vestbalkan siden 2002.
            3.1.   Fremme af regionalt samarbejde og støtte til evidensbaseret politikudformning inden for SALW-kontrol, som derved bidrager yderligere til begrænsning af truslen fra ulovlig spredning af SALW
            
               Mål
            
            Formålet med den første komponent er at bidrage yderligere til styrkede kapaciteter til at udforme og gennemføre evidensbaserede politikker for SALW-kontrol og standardisering af tilgange gennem regionalt samarbejde på det strategiske og operationelle niveau for SALW-kommissionerne og Det Regionale Netværk af Våbeneksperter i Sydøsteuropa (SEEFEN), informationsudveksling og udveksling af god praksis, øget kapacitet til indsamling og analyse af data, harmonisering og standardisering af lovgivningsmæssige og reguleringsmæssige rammer for SALW og en konsekvent integrering af kønsperspektivet i SALW-kontrolpolitikkerne. Dette vil følgelig bidrage til opfyldelsen af mål 1, 2 og 3 i køreplanen.
            
               Beskrivelse
            
            Denne komponent, som bygger på den vellykkede tilgang med at fremme netværksarbejdet på regionalt plan, vil fortsætte med at fremme regionalt samarbejde mellem SALW-kommissioner gennem regelmæssige regionale møder, informationsudveksling og arbejde med at indsamle data og øge kapaciteten til evidensbaseret politikudformning. Våbenoverførsler vil også blive mere gennemsigtige takket være delvis sammenlægning af den regionale informationsudvekslingsproces vedrørende våbenoverførsel og SALW-kommissionens samarbejdsproces samt støtten til vedvarende gennemsigtighed af våbenoverførsler i Sydøsteuropa. Under denne komponent planlægges det desuden at overføre den ekspertise, der er opnået i Sydøsteuropa, til andre regioner for at støtte Unionens interventioner på andre områder. Endelig vil denne komponent yde teknisk støtte gennem målrettede og politikrelevante videnskabelige undersøgelser og notater til brug for de politiske beslutningstagere efter behov.
            I betragtning af risikoen for ulovlig handel med skydevåben rettet mod Unionen samt den øgede brug af skydevåben i forbindelse med organiseret kriminalitet og terrorhandlinger er udviklingen af robuste systemer og mekanismer til indsamling og udveksling af oplysninger desuden en afgørende del af bestræbelserne på at bekæmpe denne trussel. SEESAC har gennem sit mangeårige arbejde i den sydøsteuropæiske region og navnlig gennem den vellykkede gennemførelse af Rådets afgørelse 2013/730/FUSP og (FUSP) 2016/2356, herunder etablering og fremme af SEEFEN, været førende i denne indsats og har taget initiativ til samarbejdsprocesser og samtidig arbejdet på at styrke de retshåndhævende myndigheders kapacitet til at mærke, spore og føre fortegnelser, herunder gennem teknisk bistand og støtte til etablering og forbedring af fortegnelsessystemerne. Som sådan vil denne komponent bygge på det grundlag, der er lagt i den forrige periode, ved yderligere at styrke SEEFEN og samtidig anvende det som en platform for øget samarbejde mellem retshåndhævende myndigheder i og uden for Sydøsteuropa for at bekæmpe ulovlig handel med SALW samt ammunition hertil. Alle SEEFEN's aktiviteter vil blive nøje koordineret med og bidrage til det arbejde, som er udført af Europol, EMPACT, EFE, GD for Migration og Indre Anliggender, INTERPOL, Eurojust og Frontex samt andre relevante aktører.
            Endelig vil komponenten sigte mod at adressere det klare og presserende behov for en snævrere lovgivningsmæssig og reguleringsmæssig ramme for kontrol med SALW og skydevåben på Vestbalkan for effektivt at kunne regulere våbenkontrollen og gøre det lettere at imødegå relevante trusler. Som følge heraf vil der kunne sikres overensstemmelse mellem lovgivningen og procedurerne vedrørende våbenkontrol på Vestbalkan, og procedurerne og praksis for kontrol med SALW/skydevåben vil kunne standardiseres. Med en sådan standardisering er det muligt at fjerne hindringer for, at retshåndhævende myndigheder og retsvæsenet kan samarbejde direkte, udveksle oplysninger og foretage fælles eller parallelle efterforskninger. Projektet vil også bidrage til at integrere kønsperspektivet yderligere i lovgivningen om kontrol med håndvåben, da dette perspektiv ofte hverken anerkendes fuldt ud eller tages tilstrækkeligt i betragtning i de lovgivningsmæssige og politiske rammer, der regulerer kontrollen med SALW i Sydøsteuropa, hvilket gør våbenkontrollen mindre effektiv med hensyn til at beskytte alle borgere, uanset om de er kvinder eller mænd, piger eller drenge. Det vil det gøre på grundlag af den støtte, der ydes med gennemførelsen af Rådets afgørelse (FUSP) 2018/1788, ved at udvikle skræddersyede nationale og regionale tematiske workshopper, ajourføre den regionale lovsamling om våben og foretage en kønsrelateret screening af de projektbegunstigedes lovgivningsmæssige rammer for at sikre, at de politikker, der regulerer våbenkontrollen, ikke forbigår forbindelserne mellem SALW og køn.
            Konkret skal projektet fremme regionalt samarbejde og støtte evidensbaseret politikudformning inden for SALW-kontrol gennem:
            
                        —
                     
                     
                        regionale møder mellem SALW-kommissioner (to gange årligt) i Sydøsteuropa med fokus på informationsudveksling og videndeling om og standardisering i forbindelse med våbenkontrolpolitikker
                     
                  
                        —
                     
                     
                        regionale møder i SEEFEN (to gange årligt) med fokus på operationel informationsudveksling og grænseoverskridende samarbejde om bekæmpelse af ulovlig handel med skydevåben
                     
                  
                        —
                     
                     
                        levering af teknisk rådgivning og ekspertise efter behov til SALW-kommissioner og SEEFEN for at forbedre udvikling, udformning, vedtagelse og gennemførelser af politikker
                     
                  
                        —
                     
                     
                        støtte til harmonisering af lovgivning om våbenkontrol efter behov i forbindelse med relevante ændringer vedrørende EU-lovgivning om våbenkontrol og standardisering i hele den sydøsteuropæiske region (2022-2023)
                     
                  
                        —
                     
                     
                        støtte til indsamling og analyse af SALW-data på grundlag af anbefalinger fra den regionale SALW-undersøgelse
                     
                  
                        —
                     
                     
                        vedligeholdelse af platformen til overvågning af væbnet vold og regelmæssig udbredelse af en overvågningsmekanisme for væbnet vold i Sydøsteuropa, der gør det muligt at opfange tendenser
                     
                  
                        —
                     
                     
                        yderligere integrering af kønsperspektivet i politikudformning inden for SALW-kontrol
                     
                  
                        —
                     
                     
                        overførsel af viden til Hviderusland og Ukraine ved at fremme deltagelse i udvalgte formelle møder og SALW-kontrolværktøjer
                     
                  
                        —
                     
                     
                        vedligeholdelse af onlineplatformen for informationsudveksling og forbedring heraf gennem udvikling af politisk relevante on demand-videnprodukter.
                     
                  Projektresultater/indikatorer for gennemførelse:
            
                        —
                     
                     
                        tilrettelæggelse af op til otte regionale møder i SALW-kommissioner
                     
                  
                        —
                     
                     
                        tilrettelæggelse af op til otte regionale møder i SEEFEN (to gange årligt) med fokus på netværksarbejde og informationsudveksling mellem retshåndhævende myndigheder og våbeneksperter
                     
                  
                        —
                     
                     
                        forbedring af SALW-kommissions og SEEFEN's medlemmers kapaciteter gennem målrettet uddannelse samt teknisk og rådgivende støtte
                     
                  
                        —
                     
                     
                        muliggørelse af informationsudveksling, videnoverførsel og standardisering af tilgange
                     
                  
                        —
                     
                     
                        tilrettelæggelse af op til ti tematiske workshopper for de projektbegunstigede til støtte for harmonisering af lovgivning med gældende EU-ret og standardisering i den sydøsteuropæiske region
                     
                  
                        —
                     
                     
                        ekspertbistand vedrørende ajourføringer på det lovgivningsmæssige og politiske område med henblik på harmonisering med EU's reguleringsmæssige ramme og standarder
                     
                  
                        —
                     
                     
                        offentliggørelse af månedlige overvågningsobservationer om tendenser med hensyn til væbnet vold i hele den sydøsteuropæiske region
                     
                  
                        —
                     
                     
                        sikring af, at der foregår indsamling, analyse og formidling af data fra myndigheder baseret på anbefalinger fra SALW-undersøgelser
                     
                  
                        —
                     
                     
                        integrering af kønsperspektivet i SALW-politikudformning
                     
                  
                        —
                     
                     
                        videreudvikling af våbenregistreringssystemet i Republikken Moldova
                     
                  
                        —
                     
                     
                        fremme af videndeling og informationsudveksling med myndighederne i Hviderusland og Ukraine.
                     
                  3.2.   Yderligere støtte til kapacitetsopbygning af retshåndhævende myndigheder og grænsemyndigheder med henblik på forebyggelse og bekæmpelse af ulovlig handel med våben og sprængstoffer
            
            
               Mål
            
            Formålet med den anden komponent er at sikre den nødvendige støtte til bekæmpelse af ulovlig handel med SALW gennem forbedrede processer, udstyr og uddannelse af bestemte retshåndhævende institutioner i overensstemmelse med mål 3 i køreplanen, der opfordrer til en betydelig nedbringelse af ulovlige strømme af skydevåben, ammunition og sprængstoffer frem til 2024.
            
               Beskrivelse
            
            Denne komponent vil støtte kapacitetsopbygning af de regionale myndigheder, så de kan foretage både den forebyggende og den bekæmpende indsats, der kræves for at opdage, forpurre og stoppe den ulovlige handel med skydevåben, ammunition og sprængstoffer fra og via deres jurisdiktion. Den europæiske dagsorden om sikkerhed udpegede bekæmpelse af ulovlig handel med skydevåben som en af sine prioriterede foranstaltninger. Den opfordrede til gennemgang af de retlige rammer og styrkelse af bekæmpelsen af ulovlig handel med skydevåben. Der er forskellige kilder til ulovlig handel med skydevåben og sprængstoffer, og kontrollen ved de ydre grænser og politi- og toldsamarbejdet er fortsat af afgørende betydning, som anført i EU's SALW-strategi. På regionalt plan i Sydøsteuropa vil Unionen og medlemsstaterne medvirke til at styrke retshåndhævende kapaciteter med henblik på at identificere, bremse og forhindre ulovlig handel med skydevåben i netværk og forhindre, at terrorister og kriminelle får adgang til skydevåben via det ulovlige marked, bl.a. ved at blokere den ulovlige finansiering og transport af våben og forbedre den rolle, som grænsepoliti, told- og havnemyndigheder spiller. På grund af den grænseoverskridende karakter af ulovlig våbenhandel er det særlig vigtigt også at yde støtte til nabolandene.
            Styrket kontrol på tværs af grænserne er et af de centrale krav for en samlet tilgang til bekæmpelse af ulovlig handel med og strømme af skydevåben, væsentlige komponenter, ammunition og sprængstoffer på Vestbalkan. Effektiv grænsekontrol virker ikke kun som et afskrækkende middel over for kriminalitet i alle dens aspekter, men også som en tillidsskabende foranstaltning. Streng og effektiv grænsekontrol danner grundlag for ethvert langsigtet program for national og regional sikkerhed. Der blev foretaget en foreløbig vurdering af kapaciteten hos jurisdiktionernes grænsemyndigheder i henhold til Rådets afgørelse (FUSP) 2016/2356, og der blev primært fokuseret på grænsepolitiets administrative og tekniske kapacitet. Styrkelsen af den samlede kapacitet er nødvendig, så den ulovlige handel med våben, ammunition og sprængstoffer på tværs af grænserne kan bekæmpes effektivt. Denne foreløbige vurdering har navnlig vist, at der mangler målrettet uddannelse i afsløring af skydevåben ved grænser, undtagen når det gælder Bosnien-Hercegovina, da grænsepolitiet kun har begrænset udstyr til at foretage afsløring ved grænseposterne samt ved den grønne grænse. Da våben desuden oftere fremstilles af nye materialer, kan de ikke afsløres med metaldetektorer eller af hunde, der er trænet til at lugte krudt.
            Bistanden inden for denne komponent vil fokusere på udvikling af operative standardprocedurer (SOP) og indkøb af udstyr til grænsemyndigheder og kriminalpoliti med henblik på bekæmpelse af ulovlig handel med og ulovlig besiddelse af skydevåben. Derudover vil der blive afholdt tematiske kurser på jurisdiktionsniveau og regionale workshopper. De foreslåede aktiviteter vil supplere arbejdet i Det Regionale Netværk af Våbeneksperter i Sydøsteuropa og være tæt koordineret med andre igangværende EU-støttede tiltag i Sydøsteuropa, primært EU-politikcyklussen for organiseret og grov international kriminalitet og specifikt EMPACTs operationelle handlingsplaner vedrørende skydevåben samt Europols, Frontex' og INTERPOLs aktiviteter.
            Dette skal ske gennem:
            
                        —
                     
                     
                        leveringen af udstyr og uddannelse til grænseforvaltning i forbindelse med bekæmpelse af ulovlig våbenhandel til støtte for grænsepolitimyndighederne i Albanien, Kosovo (*3), Montenegro, Serbien og Republikken Nordmakedonien
                     
                  
                        —
                     
                     
                        leveringen af udstyr og uddannelse til kriminalpolitiet i forbindelse med bekæmpelse af ulovlig våbenhandel til støtte for kriminalpolitiet i Albanien, Bosnien-Hercegovina, Kosovo (***), Montenegro, Serbien og Republikken Nordmakedonien.
                     
                  Projektresultater/indikatorer for gennemførelse:
            
                        —
                     
                     
                        udvikling af op til 6 SOP'er pr. grænsemyndighed
                     
                  
                        —
                     
                     
                        indkøb af udstyr til bekæmpelse af ulovlig våbenhandel og gennemførelse af uddannelse i brug af udstyret
                     
                  
                        —
                     
                     
                        afholdelse af op til seks tematiske kurser pr. grænsemyndighed
                     
                  
                        —
                     
                     
                        afholdelse af op til fire regionale workshopper for grænsemyndigheder
                     
                  
                        —
                     
                     
                        udvikling af op til 6 SOP'er for kriminalpolitiet pr. jurisdiktion
                     
                  
                        —
                     
                     
                        levering af udstyr til kriminalpolitiet og gennemførelse af uddannelse i brug af udstyret
                     
                  
                        —
                     
                     
                        afholdelse af op til seks tematiske kurser for kriminalpolitiet pr. jurisdiktion
                     
                  
                        —
                     
                     
                        afholdelse af op til fire regionale workshopper for kriminalpolitiet.
                     
                  3.3.   Forbedring af kapaciteterne til fysisk sikkerhed og lagerforvaltning gennem sikkerhedsopgradering af infrastruktur, nedbringelse af overskud og uddannelse
            
            
               Mål
            
            At mindske risikoen for spredning gennem styrket sikkerhed for våben- og ammunitionslagre og nedbringelse af overskudslagre af SALW.
            
               Beskrivelse
            
            Formålet med den tredje komponent er at støtte indenrigsmyndighederne og politimyndighederne med yderligere at forbedre sikkerhedsinfrastrukturen og de operative standardprocedurer for de prioriterede oplagringsfaciliteter, hvor der stadig er en betydelig risiko for tyveri og ulovlig spredning af SALW samt ammunition hertil. Denne komponent bygger på Rådets afgørelse (FUSP) 2016/2356 og er i overensstemmelse med mål 7 i køreplanen, hvis formål er at mindske risikoen for spredning og omdirigering af skydevåben, ammunition og sprængstoffer betydeligt, og mål 6, hvis formål er systematisk at mindske overskuddet og destruere beslaglagte SALW samt ammunition hertil. SEESAC har med et vellykket resultat anvendt en tostrenget tilgang, der går ud på at: 1) forbedre sikkerheden på oplagringsfaciliteterne og 2) opbygge kapaciteten blandt det personale, der har til opgave at forvalte lagrene, hvilket i betydeligt omfang har øget sikkerheden og begrænset risikoen for uønsket spredning af lagre af SALW samt ammunition hertil. På linje med en samlet tilgang til fysisk sikkerhed og lagerforvaltning af SALW samt ammunition hertil udvidede SEESAC denne tilgang ved at kombinere den med nedbringelse af overskudslagre, hvorved risikoen for spredning nedsættes yderligere.
            Projektet vil fortsætte med at forbedre sikkerheden på våben- og ammunitionslagre i Sydøsteuropa ved at yde supplerende specifik teknisk og infrastrukturrelateret bistand efter bedste internationale praksis og standarder. Selv om sikkerheden i forbindelse med militære oplagringsfaciliteter er styrket betydeligt i medfør af Rådets afgørelse 2013/730/FUSP, finder SEESAC, at lagre hos politiet og indenrigsmyndighederne giver anledning til bekymring pga. manglende beskyttelseskapacitet, utilstrækkelige kapabiliteter til fortegnelser og lagerforvaltning samt mere komplekse systemer, der omfatter paradevåben og konfiskerede skydevåben. Der vil blive ydet støtte til øget sikkerhed for politiets/indenrigsmyndighedens SALW-lagre og bevislokaler gennem infrastrukturopgraderinger. Bevislokalerne på lokale politistationer er en prioritet, da der er en potentiel fare for omdirigering, men også for den offentlige sikkerhed, hvor flere farlige stoffer opbevares sammen under dårlige oplagringsforhold. Der vil også blive ydet støtte til at mindske antallet af overskydende eller konfiskerede SALW og ammunition og dermed mindske risikoen for ulovlig spredning heraf yderligere.
            Vigtigste påtænkte aktiviteter:
            
                        —
                     
                     
                        støtte til øget sikkerhed for politiets/indenrigsmyndighedens SALW-lagre og bevislokaler gennem infrastrukturopgraderinger
                     
                  
                        —
                     
                     
                        støtte til destruktion af overskydende og/eller konfiskerede SALW
                     
                  
                        —
                     
                     
                        gennemførelse af regionale tematiske workshopper om forvaltning af våben- og ammunitionslagre
                     
                  
                        —
                     
                     
                        styrkelse af de relevante statslige institutioners kapacitet til at indføre kontrolsystemer.
                     
                  Projektresultater/indikatorer for gennemførelse:
            
                        —
                     
                     
                        styrket sikkerhed på en central oplagringsfacilitet i overensstemmelse med internationale standarder og bedste praksis
                     
                  
                        —
                     
                     
                        forøgelse af sikkerheden i op til 18 bevislokaler
                     
                  
                        —
                     
                     
                        destruktion af op til 12 000 konventionelle våben
                     
                  
                        —
                     
                     
                        destruktion af op til 22 000 stykker ammunition
                     
                  
                        —
                     
                     
                        gennemførelse af op til tre tematiske workshopper.
                     
                  4.   Begunstigede
            
            De direkte projektbegunstigede er de institutioner, der har ansvaret for SALW-kontrol i Sydøsteuropa. Indenrigsmyndighederne, politiet, grænsevagter, kriminalefterforskere, anklagere og toldmyndigheder i Republikken Albanien, Bosnien-Hercegovina, Kosovo (*4), Republikken Moldova, Montenegro, Republikken Serbien og Republikken Nordmakedonien vil drage fordel af informationsudveksling og videndeling, der kan føre til standardisering gennem regionalt samarbejde, kapacitetsudvikling, forbedrede procedurer og tilvejebringelse af målrettet specialiseret udstyr, der er nødvendigt for politiske, operationelle og tekniske fremskridt inden for SALW-kontrol. Endelig vil SALW-kommissioner og andre institutioner, der er ansvarlige for kontrol af SALW i Sydøsteuropa, få gavn af uddannelse og udveksling af oplysninger samt regionalt samarbejde. Nøgleinstitutioner, der arbejder med SALW-kontrol i Hviderusland og Ukraine, vil desuden drage fordel af en bedre forståelse af truslen fra den ulovlige våbenhandel og målrettet videnoverførsel.
            De foreslåede aktiviteter er i fuld overensstemmelse med de nationale prioriteter vedrørende SALW-kontrol og køreplanen er blevet godkendt af de relevante nationale SALW-kontrolmyndigheder, der har givet deres accept af og tilsagn om at ville nå projektresultater.
            Den almindelige befolkning i landene i Sydøst- og Østeuropa og i Unionen, der risikerer at blive ofre for den omfattende spredning af SALW, vil få gavn af dette projekt, efterhånden som risikoen bliver mindre.
            5.   Unionens synlighed
            
            SEESAC skal træffe alle passende foranstaltninger for at skabe opmærksomhed omkring det faktum, at tiltaget finansieres af Unionen. Sådanne foranstaltninger vil blive gennemført i overensstemmelse med Kommissionens håndbog i kommunikation og synlighed for Den Europæiske Unions optræden udadtil. SEESAC vil dermed sikre synligheden af Unionens bidrag gennem passende branding og PR, som fremhæver Unionens rolle, sikrer åbenhed i dets indsats og skaber øget bevidsthed om grundene til projektet og om Unionens støtte til projektet og resultaterne af denne støtte. Det materiale, der produceres i forbindelse med projektet, vil på en iøjnefaldende måde vise EU-flaget i overensstemmelse med Unionens retningslinjer for korrekt anvendelse og gengivelse af flaget.
            I betragtning af at de planlagte aktiviteter varierer meget i omfang og karakter, vil der blive brugt en række PR-værktøjer, herunder traditionelle medier, websteder, sociale medier og informations- og PR-materiale, bl.a. infografik, foldere, nyhedsbreve, pressemeddelelser og andet, hvis det er relevant. Publikationer, offentlige begivenheder, kampagner, udstyr og bygge- og anlægsarbejder, der er indkøbt under projektet, vil blive brandet i overensstemmelse hermed. For yderligere at forstærke effekten ved at øge bevidstheden hos de forskellige nationale regeringer og i offentligheden, i det internationale samfund samt blandt lokale og internationale medier vil henvendelse til hver enkelt målgruppe ske i et sprog, der er tilpasset denne målgruppe. Der vil blive lagt særlig vægt på nye medier og onlinetilstedeværelse.
            6.   Varighed
            
            På baggrund af de erfaringer, der er gjort med gennemførelsen af Rådets afgørelse 2013/730/FUSP, (FUSP) 2016/2356 og (FUSP) 2018/1788 og under hensyntagen til projektets regionale geografiske anvendelsesområde, antallet af projektbegunstigede samt antallet og kompleksiteten af de planlagte aktiviteter er tidsrammen for gennemførelsen 48 måneder.
            7.   Generel opbygning
            Den tekniske gennemførelse af dette tiltag varetages af UNDP, der handler på vegne af SEESAC, et regionalt initiativ, der arbejder i henhold til et mandat fra UNDP og Det Regionale Samarbejdsråd, der er efterfølgeren for stabilitetspagten for Sydøsteuropa. SEESAC er det udøvende organ i den regionale gennemførelsesplan og fungerer som sådan som kontaktpunkt for alle SALW-relaterede spørgsmål i den sydøsteuropæiske region, herunder ved at lette koordineringen af gennemførelsen af køreplanen.
            UNDP, der handler på vegne af SEESAC, får det overordnede ansvar for gennemførelsen af projektaktiviteter og står til regnskab for projektets gennemførelse. Projektet varer fire år (48 måneder).
            8.   Partnere
            
            SEESAC skal gennemføre tiltaget direkte i tæt samarbejde med SALW-kommissioner og med indenrigsmyndighederne og politiet i Albanien, Bosnien-Hercegovina, Kosovo (*5), Republikken Moldova, Montenegro, Republikken Serbien og Republikken Nordmakedonien og relevante institutioner i Hviderusland og Ukraine. Andre institutioner vil blive tæt inddraget på linje med den fastsatte holistisk tilgang med mange interessenter til SALW-kontrol.
            
               (1)  Rådets afgørelse (FUSP) 2018/1788 af 19. november 2018 til støtte for Clearinginstitutionen for kontrol med håndvåben og lette våben i Sydøst- og Østeuropa (SEESAC) til gennemførelsen af den regionale køreplan for bekæmpelse af ulovlig våbenhandel på Vestbalkan (EUT L 293 af 20.11.2018, s. 11).
            
               (2)  Rådets afgørelse 2010/179/FUSP af 11. marts 2010 til støtte for SEESAC's våbenkontrolaktiviteter i det vestlige Balkan som led i EU-strategien for bekæmpelse af ulovlig ophobning af og handel med SALW samt ammunition hertil (EUT L 80 af 26.3.2010, s. 48).
            
               (3)  Rådets afgørelse 2013/730/FUSP af 9. december 2013 til støtte for SEESAC's nedrustnings- og våbenkontrolaktiviteter i Sydøsteuropa som led i EU- strategien for bekæmpelse af ulovlig ophobning af og handel med SALW samt ammunition hertil (EUT L 332 af 11.12.2013, s. 19).
            
               (4)  Rådets afgørelse (FUSP) 2016/2356 af 19. december 2016 til støtte for SEESAC's nedrustnings- og våbenkontrolaktiviteter i Sydøsteuropa som led i EU- strategien for bekæmpelse af ulovlig ophobning af og handel med SALW samt ammunition hertil (EUT L 348 af 21.12.2016, s. 60).
            
               (*1)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244 (1999) og ICJ's udtalelse om Kosovos uafhængighedserklæring.
            
               (5)  Rådets afgørelse 2004/791/FUSP af 22. november 2004 om forlængelse og ændring af afgørelse 2003/842/FUSP om gennemførelse af fælles aktion 2002/589/FUSP med henblik på Den Europæiske Unions bidrag til bekæmpelse af destabiliserende ophobning og spredning af håndskydevåben og lette våben i Sydøsteuropa (EUT L 348 af 24.11.2004, s. 46).
            
               (*2)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244 (1999) og ICJ's udtalelse om Kosovos uafhængighedserklæring.
            
               (*3)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244 (1999) og ICJ's udtalelse om Kosovos uafhængighedserklæring.
            
               (*4)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244 (1999) og ICJ's udtalelse om Kosovos uafhængighedserklæring.
            
               (*5)  Denne betegnelse indebærer ingen stillingtagen til Kosovos status, og den er i overensstemmelse med UNSCR 1244 (1999) og ICJ's udtalelse om Kosovos uafhængighedserklæring.